b'\n_START_ARTICLE_\nS\xc3\xa4hk\xc3\xb6eriste\n_START_PARAGRAPH_\nS\xc3\xa4hk\xc3\xb6neriste on aine, jossa elektronit p\xc3\xa4\xc3\xa4sev\xc3\xa4t kulkemaan huonosti, eli sill\xc3\xa4 on suuri resistiivisyys ja vastaavaasti pieni s\xc3\xa4hk\xc3\xb6njohtavuus.  S\xc3\xa4hk\xc3\xb6eriste tarkoittaa my\xc3\xb6s s\xc3\xa4hk\xc3\xb6teknist\xc3\xa4 komponenttia tai rakennetta, jolla virtapiirej\xc3\xa4 erotetaan galvaanisesti toisistaan tai ymp\xc3\xa4rist\xc3\xb6st\xc3\xa4.  Tunnetuimpia eristemateriaaleja ovat erilaiset muovit (muoviteipit), posliini, lasi, mica-kiille, lakat (k\xc3\xa4ytt\xc3\xb6 s\xc3\xa4hk\xc3\xb6moottori- ja muuntajak\xc3\xa4\xc3\xa4meiss\xc3\xa4), \xc3\xb6ljyt (k\xc3\xa4ytt\xc3\xb6 muuntajissa) ja kaasu s\xc3\xa4hk\xc3\xb6kytkimiss\xc3\xa4. L\xc3\xa4hes kaikki ep\xc3\xa4metallit ovat eristeit\xc3\xa4, lukuun ottamatta esimerkiksi grafiittia._NEWLINE_Aineen s\xc3\xa4hk\xc3\xb6\xc3\xa4 erist\xc3\xa4v\xc3\xa4 ominaisuus johtuu liikkuvien varauksenkuljettajien puutteesta. Tyhji\xc3\xb6ss\xc3\xa4 tai ionisoitumattomassa kaasussa ei ole varattuja hiukkasia. Kiinte\xc3\xa4ss\xc3\xa4 eristeaineessa ionit ovat sidottuja kidehilaan, jossa elektronirakenne on sellainen, ettei liikkuvia varauksenkuljettajia ole. T\xc3\xa4m\xc3\xa4 tarkoittaa ett\xc3\xa4 elektronien valenssivy\xc3\xb6 on t\xc3\xa4ynn\xc3\xa4 ja johtavuusvy\xc3\xb6 on energeettisesti niin korkealla, etteiv\xc3\xa4t elektronit pysty nousemaan sinne. Jos jokin mekanismi synnytt\xc3\xa4\xc3\xa4 eristeeseen liikkuvia varauksenkuljettajia, niin eriste alkaa johtaa s\xc3\xa4hk\xc3\xb6\xc3\xa4 ja syntyy vuotovirta. _NEWLINE_Kun ainetta k\xc3\xa4ytet\xc3\xa4\xc3\xa4n s\xc3\xa4hk\xc3\xb6isen\xc3\xa4 eristeen\xc3\xa4, t\xc3\xa4rkeit\xc3\xa4 ominaisuuksia ovat vuotovirran suuruus ja j\xc3\xa4nnitteen kest\xc3\xa4vyys. L\xc3\xa4pily\xc3\xb6ntij\xc3\xa4nnite on j\xc3\xa4nnitearvo, jota eristekomponentti ei kest\xc3\xa4 vaadittua aikaa. Paksuilla eristeill\xc3\xa4 l\xc3\xa4pily\xc3\xb6ntij\xc3\xa4nnite on suunnilleen verrannollinen eristeen paksuuden logaritmiin._NEWLINE_Teoreettisessa mieless\xc3\xa4 eristeen t\xc3\xa4rkein ominaisuus on kyky polarisoitua s\xc3\xa4hk\xc3\xb6isesti: jos dielektrisest\xc3\xa4 aineesta koostuvan eristeen yli kytket\xc3\xa4\xc3\xa4n s\xc3\xa4hk\xc3\xb6kentt\xc3\xa4, eristeeseen syntyy s\xc3\xa4hk\xc3\xb6inen polarisaatio. T\xc3\xa4ll\xc3\xb6in eristeen molekyylien elektronit pyrkiv\xc3\xa4t molekyylin ytimen toiselle puolelle siten, ett\xc3\xa4 ne vastustavat ulkoista s\xc3\xa4hk\xc3\xb6kentt\xc3\xa4\xc3\xa4 ja synnytt\xc3\xa4v\xc3\xa4t eristeen pinnoille s\xc3\xa4hk\xc3\xb6varauksen.  T\xc3\xa4t\xc3\xa4 polarisaatiokyky\xc3\xa4 kuvataan aineen permittiivisyydell\xc3\xa4.'